Geskiedenis wink vir plaaslike avonturierKirsten Neuschafer is besig om die Golden Globe-septer te swaai. (Foto: Sebastien Salom-Gomis/AFP) Staan opsy, Phileas Fogg en Kaptein Nemo; Kirsten Neuschäfer is ŉ Suid-Afrikaanse avonturier wat net so wel die hoofkarakter in een van Jules Verne se boeke kon gewees het. Die 40-jarige boorling van Gqeberha is tans goed op koers om die Golden Globe-seiljagwedvaart te wen. En dit is omtrent vir jou ŉ moordende storie. Deelnemers het op 4 September 2022 in Les Sables-d’Olonne in Frankryk weggetrek en vaar solo, ononderbroke en sonder enige hulp (dit sluit drinkwater en ŉ GPS-toestel in), om die wêreld. Altesaam 16 geesdriftige deelnemers het verlede jaar weggespring; vyf maande later het dié getal tot vier bittereinders gekrimp. Na verwagting behoort Neuschäfer – die enigste vrou in die geselskap – hierdie naweek terug by die Franse beginpunt te wees. Haar wedervaringe klink inderdaad na iets wat ŉ skrywer soos Verne, ŉ regisseur soos Steven Spielberg of enige Netflix-baas wat sy sout werd is, sal laat regop sit. Kirsten Neusch�fer On Brink of Becoming First Woman to Win Golden Globe Race @allafrica: https://t.co/h4FGKkvedt #SouthAfrica #KirstenNeuschafer #GGR2022 #GoFundMe pic.twitter.com/itRtRil62t — allAfrica.com (@allafrica) April 23, 2023 Volgens Sail-World was die Suid-Afrikaner nou onder meer die eerste deelnemer om die tog rondom Cape Horn (aan die suidpunt van Chili) suksesvol te tem, terwyl sy ook ingespring het om een van haar mededeelnemers te red toe sy boot gesink het. En te midde van storms en ander beproewings het sy in Januarie die voortou geneem nadat ŉ groot brander Simon Curwen van Groot-Brittanje se boot getref het. Sedertdien kyk sy glad nie terug nie en Neuschäfer is steeds die voorloper in die All Boats-kategorie. Curwen het intussen na die Chichester-katgerie geskuif omdat hy vir herstelwerk in Chili moes stop. As ŉ mens so na Neuschäfer se getuigskrif kyk, lyk dit of soutwater en avonture behoorlik deur haar are bruis. Sy was al aan die stuur van sake tydens ŉ National Geographic-program oor die natuurskoon van die Suidpoolstreek, terwyl sy ook hulp verleen het aan ŉ filmspan van die BBC se Seven Worlds, One Planet-reeks. Op droë grond het sy die hele Afrika platgetrap toe sy die 15 000 km van Europa terug na Suid-Afrika aangedurf het. Ja-nee, geskiedenis wink ongetwyfeld vir Neuschäfer. Indien alles volgens plan verloop, kan sy die eerste vrou word om ŉ alleenvaart om die wêreld te wen. Haar kompas dui immers die regte koers aan. OFFICIAL #GGR2022 ETA for 22 April 2023 Prediction pic.twitter.com/3M3ydY7cNJ — Golden Globe Race 2022 (@ggr2022) April 22, 2023